Jani Leinonen
**Jani Leinonen** (s. 22. maaliskuuta 1978 Hyvinkää) on suomalainen kuvataiteilija. Hänen tavaramerkkinsä taiteilijana on ollut muokata valmiita kuvia ja luoda niihin uusia merkityksiä sitä kautta – hän leikittelee kulutushyödykkeillä, markkinointistrategioilla ja kuuluisuudella. Hän sanoo haluavansa tehdä teoksen, joka varastetaan museosta, sekä teoksen, joka päätyy piraattituotantoon Shanghaihin.

Leinonen on ollut julkisuudessa taiteilijana, Mäntän kuvataideviikkojen vuoden 2007 kuraattorina sekä Taidetuunaamo-projektin vetäjänä. Hänen töihinsä kuuluvat muun muassa teossarja *Undress Me*, jossa hän on maalannut vaatteita pornolehdistä otettujen naistenkuvien päälle sekä kohuakin herättänyt *Hyllytetyt Elovena-mainokset*, jossa hän käytti teosten materiaalina Elovena-tyttöä. Elovenaa valmistava Raisio Oyj katsoi tavaramerkkiään käytetyn luvatta.

Vuonna 2012 Leinonen ja kaksi muuta henkilöä tuomittiin 60 päiväsakkoon petoksesta ja väärennöksestä heidän varastettuaan McDonald’s-ravintolasta Ronald McDonaldia esittävän muovipatsaan, jonka he sittemmin tuhosivat. Ryhmän tarkoituksena oli kyseenalaistaa McDonald’s-yhtiön etiikkaa ja tuotteiden alkuperää.

Kesällä 2014 Leinonen toteutti Budapestissa *Hunger King* -nimisen teoksen. Teoksellaan hän kritisoi Unkarin linjaa asunnottomia kohtaan - maa on kieltänyt nukkumisen julkisilla paikoilla ja siellä sakotetaan henkilöitä, jotka rikkovat kieltoa. Hunger King näytti hampurilaisravintolalta, jossa oli kaksi sisäänkäyntiä: toinen köyhille ja toinen rikkaille. Tilassa sisällä sai tietoa Unkarin tilanteesta ja pystyi lähettämään viestejä Unkarin hallitukselle.

Vuonna 2015 Leinonen oli eduskuntavaaleissa ehdokkaana, joka lupasi äänestäjilleen käytännössä delegatiivista demokratiaa. Hän lupasi, että jos hänet valitaan eduskuntaan, rekisteröityneet kannattajat voisivat äänestää internetin välityksellä, mitä hän äänestää missäkin asiassa. Leinonen ei tullut valituksi eduskuntaan.

Elokuussa 2015 kaksi Leinosen työtä (*Kerjäläiskyltti* ja *Your Dreams Are My Nightmares*) oli esillä katutaiteilija Banksyn perustamassa Dismaland-"antihuvipuistossa" (*Bemusement Park*) Britanniassa Weston-super-Maren kaupungissa.

Lokakuussa 2015 Leinonen julkaisi nettivideoista koostuvan Tony Is Back! -kampanjan, jossa Kellogg'sin maskotti Tony the Tiger seikkailee prostituoidun, väkivaltaisen poliisin ja itsemurhapommittajan kanssa. Kampanja sai paljon huomiota Yhdysvalloissa, ja Kellogg's sai suljettua kampanjan Facebook-, Twitter- ja Instragram-tilit vuorokauden sisällä.

Tammikuussa 2019 Leinosen työ McJesus poistettiin Haifan taidemuseon näyttelystä, kun sadat arabikristityt mielenosoittajat mellakoivat museon ulkopuolella heitellen rakennusta ja poliiseja muun muassa molotovin coctaililla ja kivillä.

Vuonna 2019 Leinonen järjesti huomiota herättäneen Mannerheim-aiheisen näyttelyn Mikkelin taidemuseossa. Näyttely koostui kolmesta Mannerheim-aiheisesta muistomerkistä, joista yksi esitti Mannerheimia seisomassa ruumiskasan päällä. Näyttelyn avajaiskutsussa Leinonen väitti, että yksi näyttelyn muistomerkeistä valittaisiin korvaamaan Mikkelin torilla seisova Mannerheimin patsas, mikä ei oikeasti ollut totta. Näyttelyssä kävi noin 3000 ihmistä.

Teoksia
-------

* *No Painting* (2005)
* *Art Super Market Pikasso* (2006)
* *Please Do Not Touch the Artwork* (2006)
* *Serial Box Lamp* (2006)
* *Undress Me* (2006–, teossarja)
* *Celebrities* (2007)
* *Hyllytetyt Elovena-mainokset* (2007)
* *Jari Tervon muotokuva* (2009)
* Once It Was Faith Now It's Hunger (2011)
* *Hunger King* (2014)
* *McDonald's* (2011–2015, teossarja)

Kuvia teoksista
---------------

* Nimetön muraali, 2017, osa, Hyvinkää.Nimetön muraali, 2017, osa, Hyvinkää.

Lähteet
-------

1. ↑  Jani Leinonen, Curiculum Vitae *zetterberggallery.com*.  Arkistoitu 30.3.2019. Viitattu 14.6.2019.
2. ↑  Taiteilija, joka tunnetaan nimellä Jani Leinonen (taiteilijan verkkosivu) *janileinonen.com*.  Arkistoitu 3.2.2012. Viitattu 29.6.2012.
3. ↑  Mäntän kuvataideviikot tuovat taiteen kaikkien ulottuville *Yle Uutiset*.  7.6.2007.  Arkistoitu 25.4.2019. Viitattu 21.8.2015.
4. 1 2  Undress Me (valokuvia teossarjan teoksista) *janileinonen.com*.  Arkistoitu 12.5.2019. Viitattu 14.6.2019. (englanniksi)
5. ↑  Uimonen, Anu: Taiteilija Jani Leinonen selitti uutta Elovena-tyttöään Raisiolle *Helsingin Sanomat*.  16.1.2008.  Arkistoitu 19.1.2008. Viitattu 29.6.2012.
6. ↑  Puukka, Päivi: McDonaldsin pellepatsaan teloittajille sakkotuomio *YLE Uutiset*.  21.6.2012.  Arkistoitu 25.4.2019. Viitattu 29.6.2012.
7. ↑  Kanniainen, Topi: Hunger King jakaa kodittomille rahaa: "Haluamme tarjota tekosyyn" *Taloussanomat*.  11.6.2014. Sanoma Media Finland Oy.  Arkistoitu 25.4.2019. Viitattu 28.3.2015.
8. ↑  Ehdokas lupaa alistua äänestäjien verkkotahtoon – vaikka olisi itse eri mieltä Helsingin Sanomat 3.4.2015.
9. ↑  Finland elections: Candidate putting public in the picture BBC News 17.4.2015.
10. ↑  Jani Leinonen - HS Tulospalvelu - Eduskuntavaalit 2015 Helsingin Sanomat.
11. ↑  Nissinen, Hannes & Jokelin, Jantso: Jani Leinosen työt pääsevät esille tähtikatutaitelija Banksyn anarkistiseen Dismaland-"antihuvipuistoon" *HS.fi*.  21.8.2015.  Arkistoitu 23.8.2015. Viitattu 21.8.2015.
12. ↑  Vedenpää, Ville: Kellogg's sai suljettua suomalaistaiteilijan some-tilit – Toni Tiikeri prostituoidun kanssa oli liikaa *Yle Uutiset*.  20.10.2015. Viitattu 25.10.2023.
13. ↑  Halonen, Antti: Arabikristityt raivostuivat suomalaistaiteilijan teoksesta – Israelissa polttopullo museoon ja Hitler-vertaus *Iltalehti*.  14.1.2019.  Arkistoitu 15.4.2019. Viitattu 14.1.2019.
14. ↑  Kasurinen, Riina: Mannerheim seisoo ruumiskasan päällä Jani Leinosen näyttelyssä – "Tämä on kansallisen trauman purkamista" *Yle Uutiset*.  7.6.2019. Viitattu 25.10.2023.
15. ↑  Nyberg, Henrietta: Jani Leinonen tyytyväinen Mikkelissä esillä olleeseen Mannerheim-näyttelyyn *Yle Uutiset*.  10.9.2019. Viitattu 25.10.2023.
16. ↑  Huutokauppa: "Heidi in Ivana Helsinki" sarjasta "Undress Me" (teos, joka on signeerattu vuonna 2006) *Bukowskis*.  Arkistoitu 14.6.2019. Viitattu 14.6.2019.

Aiheesta muualla
----------------

* Jani Leinonen, Artfacts.net
* Jani Leinonen Kansallisgallerian kokoelmissa
* Rinne, Jaana: Jani Leinonen City.fi. 4.4.2008.
* Yle Elävä arkisto: Taiteilija Jani Leinonen Arto Nybergin vieraana 29.3.2009

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat
* Tšekki

 |
|  |
| Henkilöt | 
* Yle

 |
|  |
| Muut | 
* IdRef

 |

 |